**3 тур 2016-2017 уҡыу йылы**

**9 - 11 кластар өсөн интернет-олимпиада һорауҙарына яуаптар**

1. Түбәндә бирелгән шиғыр юлдарынан өс төрлө тел күренешен билдәләргә: 1) морфологик үҙенсәлекте; 2) һүҙҙәрҙең лексик үҙенсәлеген; 3) синтаксик үҙенсәлеген.

*Әйләнә донъялар, кешеләр,* ***–***

*Ҡыштарым яҙҙарға әйләнә.*

*Шаҡ ҡатып, онотоп торам мин*

*Йөрәгем яраһын бәйләргә.*

*Әйләнә ауылдар, ҡалалар,*

*Ҡайғылар шатлыҡҡа әйләнә.*

*Сыбалған, таралған уйҙарым*

*теҙелә шул ваҡыт сәйләнгә.*

*Сәхнәгә сығыуға һәр ваҡыт*

*Ниңәлер телдәрем бәйләнә.*

*Әйтерһең, яҙмышым ошонда*

*Түңәрәк бәхеткә әйләнә* (Рәзил Вәлиев).

**Яуап:**1) ***–ым*** – эйәлек заты ялғауы;

2) *әйләнә донъялар, йөрәгем яраһын бәйләргә, сыбалған, таралған уйҙарым, теҙелә шул ваҡыт сәйләнгә -* **метафоралар.**

3) *Сыбалған, таралған уйҙарым*

*теҙелә шул ваҡыт сәйләнгә –* ***тиң аныҡлаусылар.***

2.Шиғырҙағы аҫтына һыҙылған һүрәтләү сараларының төрөн билдәләргә, мәғәнәләрен аңлатып яҙырға.

*Ярып уҙам төндөң ҡуйылығын,*

***Ҡояш йоҡлай, ай ҙа иҙрәгән.***

*Ҡапҡа һайын мине* ***йыр-моң көтә,***

*Таң һыҙыла һәр бер тәҙрәнән.*

 *Сирендәргә ҡуша үҫкәнме ни,*

 *Баҫып тора гөлдәй ҡыҙ бала…*

***Яҙ нурына төрөнөп һөйөү килгән, –***

*Баҡса һайын сирень тумала* (Рәшит Назаров).

**Яуап: йәнләндереүҙәр.**

3. Парлы һүҙҙәрҙе табып, яһалышын билдәләп, аңлатып яуап яҙырға**.**

*Иҫә елдәр,* ***әйҙәй-әйҙәй***

*Болоттарҙы,*

*Аға ваҡыт,* ***йота-йота***

*Минуттарҙы.*

 *Елдәрҙе лә, ваҡытты ла*

***Яра-яра,***

*Йәшлек бара оло юлдан,*

*Йәшлек бара* (Рәшит Назаров).

**Яуап: *әйҙәй-әйҙәй, йота-йота, яра-яра*** – синоним һүҙҙәрҙән яһалған парлы рәүештәр, һөйләмдә рәүеш хәле булып килгәндәр.

4. Шиғырҙа аҫтына һыҙылған һүҙбәйләнештәрҙең яһылышы буйынса төрөн билдәләргә:

*Ҡанат елпеп* ***гөлгә*** *ысыҡ* ***ҡуна,***

*Талпынып ел иҫә…*

*Таң ата.*

*Аҡ аҡсарлаҡ төҫлө, ҡағынып-ҡағынып*

*Таң* ***ҡойондо төшөп йылғаға***,

*Һанһыҙ йондоҙ, бер ҙур ҡояш булып,*

***Тау үренә баҫып йылмая***(Рәшит Назаров).

***Яуап: гөлгә ҡуна -*** башҡарылыу,  ***ҡойондо төшөп йылғаға -*** башҡарылыу, ***тау үренә баҫып йылмая -*** йәнәшәлек

5. Аҫтына һыҙылған һүҙҙәр һөйләмдең ниндәй киҫәге булып килгәндәр:

*Һағышланам* ***таңдар менән*** ,

*Моңаям* ***кистәр менән*** *.*

*Ниңә мине дөрләтмәйһең*

*Тылсымлы* ***хистәр менән***(Р. Вәлиев).

**Яуап: *таңдар менән*** (ваҡыт хәле),***кистәр менән*** (ваҡыт хәле), ***хистәр менән*** (тултырыусы).

6.Түбәндә бирелгән шиғырҙа ниндәй һүҙ формалары бирелгән:

*Ай-һай, ғәжәп кеше лә һуң*

 *Беҙҙең Сабирйән!*

*Эрелеккә – эре түгел,*

*Әммә сабыр йән* (Р. Назаров).

**Яуап:** *Сабирйән! сабыр йән* ***- омофондар***

7. Шиғырҙа һөйләмдәрҙең төрөн билдәләргә, бындай конструкциялар нисек атала, дөрөҫ яуап яҙырға:

*Бөйөктәрҙең була төрлөләре,*

*Була яҡшыһы һәм яуызы.*

*Бөйөктәрҙә бөйөк серҙәр бар, тип,*

*Тормайыҡсы асып ауыҙҙы.*

***Бөйөктәрҙең осоштары бейек,***

 ***Бөйөктәрҙә – бөйөк тарафтар.***

 ***Бөйөктәрҙең хатаһы ла бөйөк,***

 ***Бөйөктәрҙә бөйөк хәүеф бар***(Рәшит Шәкүр).

**Яуап: ябай һөйләмдәр теҙелеп килгән.**

8.Һөйләмдәрҙә ни өсөн һыҙыҡтар ҡуйылған?

*Был тормоштоң әсе еле һинең*

*Яңағыңа әле сапмаған.*

*Һин бит – көнгә әле яңы үрләп*

*Бөрөләрен асҡан аҡ саған.*

*Ҡулҡайҙарың эйәгеңә ҡуйып*

*Ултырыуың – әле бер көлкө.*

*Уйланыр ҙа сағың булмай ҡалмаҫ,*

*Йәшәгәстен ерҙә бер килке* (Х. Назар).

***Яуап: эйә лә хәбәр ҙә исемдәрҙән килгән.***

9. Аҫтына һыҙылған һүҙҙәрҙең мәғәнәһен аңлатырға, Жәлил Кейекбаев ниндәй тел күренешен ҡулланған:

*“Ә Шаһиәхмәт ағай был эште, моғайын, алып барып сығарыр ине… Ул волость тирәһендәге түрәләр менән һөйләшә лә белә, уның һүҙе лә үтә, сөнки танышлығы бар, ундағы түрәләр алдында* ***яҡшатлы*** *булып, улар менән* ***бер табаҡтан ашап йөрөй****…” – тип уйланы Әхмәди.*

***Йәнен ҡул осона тотоп****, һуғышҡа кергән саҡтарҙа, Шаһиәхмәт был турала бик йыш уйлай торғайны. Ә инде япондарға плен ҡалғас****, эт күрмәгәнде күреп****, ыҙа сиккән саҡтарында, ул Шаһиәхмәт ағаһына үпкәләй торғайны. Дөрөҫ, плендан иҫән-һау йөрөп ҡайтҡас, Әхмәдиҙең Шаһиәхмәт ағаһына ҡарата булған был үпкәһе бер аҙ таралды, ләкин уның күңелендә* ***ниндәйҙер бер төйөн*** *һаман һаҡлана ине әле…*

**Яуап: фразеологизмдар.**

10.Бирелгән шиғыр юлдарының идея йөкмәткеһе, художество һәм лексик үҙенсәлеге ниндәй саралар менән сағылдырылған:

*Төн тын. Ғәжәп.*

*Ниңә шул ваҡытта*

***Һөйләшәләр икән япраҡтар…***

*Япраҡтармы?*

*Юҡ та, кемдер, туҡта,*

*Таныш тауыш килә ҡолаҡҡа:*

* *Салауат, тим, төш, тим. Кил яныма,*

*Төн уҙғара килдем мин һиңә…*

***Һиҫкәнде яр. Күгәренде көмбәҙ,***

*Һағайҙылар: ни бар, Әминә?!..*

*Салауаттың йөрәк тибешенән*

*Сыңлап ҡуйҙы тимер күлдәге,*

*Бер ҡарашта осраштылар улар:*

* *Ниңә, – ти ул, – ете төндә һин?*

*Ҡаршы ярҙа Әминәһе тора,*

*Аҡ күлдәктән, ҡара толомо.*

*Сәс тиһәң сәс! Ергә тейә төшкән,*

***Тулҡын ялай уны һуҙылып.***

***Шып-шым булды елдәр,***

***Баш эйҙеләр гөлдәр,***

***Тамаҡ ҡырҙы ҡош-ҡорт таллыҡта.***

*Кемгә генә рәхәт булмай һуң ул*

*Серләшеүе изге таллыҡта* (Кәтибә Кинйәбулатова).

**Яуап: йәнләндереүҙәр**.

11. Һөйләмдәрҙең схемаһын төҙөргә, төҙөлөшө буйыса ниндәй һөйләм, аҫтына һыҙылған һүҙҙәр һөйләмдең ниндәй киҫәге булып килә:

*Эй, ҡоштарҙың шыҡыйып та* ***осоуҙары,***

*Иңләп-буйлап, һауаларҙы* ***ҡосоуҙары!***

*Эй, йөрәктең аҡ шоңҡарҙай* ***талпыныуы,***

*Бейектәрҙән бейектәргә* ***артылыуы!* (**Рәшит Шәкүр).

**Яуап: Атама һөйләмдәр.**

12. Аҫтына һыҙылған һүҙҙәрҙең яһалышын билдәләгеҙ, һөйләмдә башҡарған вазифаларын дөрөҫ билдәләргә:

*Сәскәле аҡланда йөрөнөм.*

*Сәскәләр менән иҫәнләштем.*

*Йөрәк һорай:*

*– Аҡ сәскәлә – аҡ бәхеттер,*

***Зәңгәрендә*** *– мөхәбәттер,*

*Һарыһында – һары һағыш,*

* *Ә ал сәскә ниңә ал икән?*

*Беләһе ине.*

*Ҡулдарыма алып*

***Оялсан*** *тажын,*

*Тажы эсендә ниҙәр барын*

*Күрәһе ине.*

*Сәскәләр менән* ***һаубуллаштым.***

*Ал сәскәне үҙем менән алдым* ( Р. Вәлиев).

**Яуап:**Зәңгәр+е+н+дә –исемләшкән сифат, тултырыусы; оял+сан - яһалма сифат, аныҡлаусы; һау+бул+лаш+ты+м – морфологик юл менән яһалған ҡушма ҡылым , хәбәр.

13. Түбәндәге шиғыр юлдарында ниндәй морфологик үҙенсәлек сағылдырылған, һәм был конструкция нисек атала?

*Был тынғыһыҙ йылдарымда*

*Күп яҡтарҙа* ***булғаным бар.***

*Яландарҙың күркәмлеген*

*Күп тамаша* ***ҡылғаным бар.***

*Сәскәләре, йылмайышып,*

*Ҡарай тура* ***күҙҙәремә.***

*Елдәр һөйләй* ***ҡолағыма***

*тик яғымлы һүҙҙәр генә.*

*Эсем яҡты, тышым яҡты*

*Ошо яҡтың* ***нурҙарынан.***

*Йөрәгемдә дәртем артты*

*Ошо яҡтың* ***йырҙарынан***(Рафаэль Сафин).

**Яуап:** бул**ғаным бар,** ҡыл**ғаным бар –** үткән заман беренсе зат хәбәр һөйкәлешенең формаһы **;** күҙҙәр**ем**ә**,** ҡолағ**ым**а **–** беренсе зат эйәлек формаһы;нурҙар**ынан,** йырҙар**ынан –**өсөнсө зат эйәлек категорияһы.Теҙемдәр.

14. Аҫтына һыҙылған һүҙбәйләнеш һөйләмдә ниндәй синтаксик функция үтәй, халыҡ телендә ҡулланылған конструкцияны табып, аңлатып яҙырға:

*Өфө! Өфө! Һылыу ҡыҙҙар менән*

*Маҡтанырға хаҡың бар барын.*

*Тик хәтерләй микән урамдарың*

*Буй-һындың да шундай зифаһын?*

*Бер тәүәккәлерәк йәш художник,*

*хыялымда күргән сибәрҙе*

*мин – ҡолона хоҙай сығарып ҡуйған*

*юлыма, тип, уға эйәрҙе.*

*Үтеп кенә китте билдәһеҙ ҡыҙ…*

*Ә донъяға әллә ни булды.*

*Хатта ҡояш,*

***байып барған ҡояш,***

***уны күреп****, кире боролдо* (Рафаэль Сафин).

**Яуап:** *мин – ҡолона хоҙай сығарып ҡуйған юлыма –* **әйтем***;*

***байып барған ҡояш –*** айырымланған аныҡлаусы,

***уны күреп*** *–* айырымланған сәбәп хәле*.*

15. Түбәндәге һөйләмдәрҙән төрлө образдар, картиналар тыуҙырыу, һынландырыу, һүрәтләү өсөн ҡулланылған телмәр сараларын табып, уларҙың нисек аталғанын билдәләргә, өҙөк ниндәй стилдә яҙылғанын билдәләп, тулы яуап яҙырға:

*Һуғыш бөттө. Донъялар именләшә башланы. Мин дә* ***егет ҡорона индем.*** *Бәләкәсерәк булһа ла өй һалып ебәргән булдым. Былай үҙем балалыҡтан уҡ тырыш инем. Шулай ҙа* ***эсте ҡорт кимерә*** *бит.* ***Танауға ла еҫ керҙе.*** *Кис етеп эштән ҡайттыммы, әлеге Түрьяндар яғына барып әйләнеү минең өсөн ғазаплы бер ғәҙәткә инде лә ҡуйҙы. Тәүҙә ниңә шулай ҡыланыуымды ла аңламаным.* ***Күңел тигән нимә – ҡанатлы ҡош,*** *уны аңлауы ҡыйын икән.* ***Әҙәм рәтендә*** *йөрөргә була инде, тырышып эшләйем, һыр бирмәйем, йәнәһе. Арып-талып ҡайтам өйгә, ашарға ла тәгәрәргә, тип һүҙ бирәм үҙемә. Тик ашаныммы, киске һиллектә ял итеп алайым тип, урамға ыңғайлайым. Әлеге сәбәп кенә инде ул теләк-ниәт. Сығыуым була,* ***эсте ниҙер кимерергә******тотона.*** *Аҡрын ғына бәләкәй ҡапҡаны асам да үҙебеҙҙең бер урамлы бәләкәй генә ауылыбыҙҙың һәр өйөн* ***күҙҙән үткәрәм****. Тынысланырға тырышам, йәнәһе. Булмай шул. Аяҡтар үҙҙәренән-үҙҙәре үрге осҡа алып китә. Остағы киле йыуанлыҡ эре бүрәнәләрҙән һалынған өй тәңгәленә етәм дә* ***ҡаҡҡан бағаналай*** *туҡтап ҡалам* (Әнүр Вахитов).

**Яуап: матур әҙәбиәт стиле, фразеологизмдар,** күңел – ҡанатлы ҡош( **әйтем)**

16. Мәғәнәләре, вазифалары менән бер-береһенә ҡаршы, шул уҡ ваҡытта бәйләнеү юлдары менән генә айырыла торған һүҙбәйләнештәрҙе табып билдәләп, дөрөҫ яуап яҙырға:

*Миңә донъя һаман йылмайҙы…*

*Берсә мыҫҡыл,берсә һынау менән,*

*Берсә* ***наҙлап****, берсә* ***әсенеп.***

*Ул йылмайҙы миңә,*

*Йә* ***ап-асыҡ****,*

*Йә* ***аҫтыртын ғына****,* ***йәшереп…***

*Гел йылмайҙы… Ҡиммәт төшкәндә лә*

*Ҡайһы саҡта ошо йылмайыу, –*

*Мин бәхетле булдым,*

*Сөнки донъя*

*Ҡараманы* ***һытып сырайын,***

*Донъя миңә гел* ***йылмайып*** *баҡты* (Рәшит Назаров).

**Яуап: антитезалар.**

17. Түбәндәге шиғырҙа һүрәтләү (тасуирлау) ниндәй саралар ярҙамында яһалған, һәм был һүрәтләү саралары нисек атала, дәрәҫ яуап яҙырға:

**Елдәрҙән мин сафлыҡ талап иттем,**

**Болоттарҙан аҡлыҡ һораным.**

Хаҡлыҡ эҙләп, паклыҡ эҙләп ерҙә

Тәрәнәйҙе маңлай һырҙарым.

 Күңелемә ҡайғы-һағыш төшһә,

 Аҡ сәскәләр ерҙә эҙләнем.

Офоҡтарға ҡарап көтә торғас,

**Офоҡтарға мандым күҙҙәрем**.

Аҡлыҡ эҙләп ғүмер иткәнгәме, –

Ап-аҡ булды сикә сәстәрем.

**Шатлығымды елгә һибеп үттем,**

 **Тик ҡайғымды ергә сәсмәнем.**

Бынан ары күҙҙе күккә төбәп,

Буш хыялдар менән йөрөмәм.

Минең бәхет – тик минеке булыр, –

Туҡтамаһын ғына йөрәгем (Р. Вәлиев).

**Яуап: метафоралар.**

18. Күркәм әҫәрҙәрҙә ысынбарлыҡтағы күренештәрҙе баҙыҡ та, һынлы ла итеп төрлө буяуҙар менән тасуир итә алырлыҡ телмәр саралары нисек атала? Шиғырҙан телмәр сараларын билдәләргә:

*Юл йөрөүҙән дә ҙур, бөйөк ләззәт*

*беҙгә тағы ҡайҙа табыла!*

*Көнгә ҡара: йәйҙең толомонда*

***сулпыларҙың сыңлап*** *торғаны.*

*Күр,* ***биҙәкле еңен һелтәй биреп,***

***дер һелкетә баҫып донъяны,***

*ҡырҙар буйлап* ***август бейеп йөрөй*** *–*

***кәйефләнеп алған, көр сағы.***

*Самаһыҙ киң, оло устарында*

*самаһыҙ ҙур* ***ҡояш туҫтағы*** *–*

*мөлдөрәмә тулы. Шат көлөшөү,*

*шау-шыу аша – әйҙә, эс тағы! –*

*Мәжлестәрҙә йырлап* ***бал һуҙғандай,***

*игендәргә һуҙа туҫтағын.*

***Үҙе бейей*** *һаман,* ***үҙе эсә***

*тыуыр балаларҙың хаҡына* (Рафаэль Сафин).

**Яуап: һүрәтләү саралары.**

 19. Шиғыр өҙөктәренең йөкмәткеһенә иғтибар итеп, уларҙа әсә теленең көсө, яғымлылығы, күркәмлеге нисек сағылғанын билдәләп, дөрөҫ яуап яҙырға:

 *Туған телем – моңло көйөм*

 *Ҡолағымды иркәләй.*

 *Яңғырашы шундай наҙлы,*

 *Йырлап аҡҡан шишмәләй.*

 *Туған телем – белем юлы*

 *Илтә тик яҡтылыҡҡа.*

 *Әсәм теле – оло аҡыл*

 *Өйрәтә яҡшылыҡҡа.*

*Туған тел – бөтмәҫ хазина,*

*Алтын, гәүһәр, ул ынйы* ( Һ. Фәтҡуллина).

*Кеше теле ишеттерә,*

 *Барын берләп белештерә,*

*Ишеттереп телләштерә,*

*Белештереп кәңәштерә.*

*Яман һөйләп сәкәштерә,*

*Яҙыҡ һөйләп әрләштерә,*

*Ялған әйтеп аҙаштыра,*

*Яҡшы һөйләп аңлаштыра*

(З. Ҡужабәкова).

*И туған тел, и матур тел,*

*әткәм-әнкәмдең теле!*

*Донъяла күп нәмәбелдем һин*

*туған тел арҡылы.*

*Иң элек был тел менән әнкәм*

*бишек көйләгән,*

*Унан һуң төндәр буйы әбекәм*

*хикәйәт һөйләгән* (Ғ. Туҡай).

**Яуап:** бөтә шиғыр юлдары ла.

20. Һөйләмдең схемаһын төҙөргә, төҙөлөшө буйынса ниндәй һөйләм, аҫтына һыҙылған һүҙгә тулы морфологик анализ яһарға:

 *Ни өсөндөр шул саҡ иҫкә төштө*

*йәшлегемдең алыҫ бер төнө…*

 *Беҙ ҙә шулай ҡырҙан ҡайта инек,*

 *ергә йондоҙ яуған саҡтарҙа,*

*донъя ярып йырлап ҡайта инек*

 *көмөш* ***ҡыңғыраулы*** *аттарҙа* (Р. Сафин).

 **Яуап:** []… [], (), []. – эйәрсән ваҡыт һөйләмле эйәртеүле ҡушма һөйләм.

***Ҡыңғыраулы –***  сифат, башл.форм. *ҡыңғырау+лы,* шартлы, яһалма, төп дәрәжә, аныҡлаусы.